PATVIRTINTA

Prienų rajono savivaldybės tarybos

2024 m. kovo d.

sprendimu Nr.

PRIENŲ RAJONO SAVIVALDYBĖS SOCIALINIŲ PASLAUGŲ CENTRO NUOSTATAI

I SKYRIUS

BENDROSIOS NUOSTATOS

1. Prienų rajono savivaldybės socialinių paslaugų centro nuostatai (toliau – Nuostatai) reglamentuoja Prienų rajono savivaldybės socialinių paslaugų centro (toliau – Centras) teisinę formą, priklausomybę, savininką, savininko teises ir pareigas įgyvendinančią instituciją ir jos kompetencijas, grupę, tipą, pagrindinę paskirtį, veiklos teisinį pagrindą, veiklos sritį ir rūšis, tikslą, uždavinius, funkcijas, Centro teises ir pareigas, Centro veiklos organizavimą ir valdymą, darbuotojų priėmimą į darbą, jų darbo apmokėjimo tvarką ir atestaciją, Centro turtą, lėšas, jų šaltinius bei naudojimo tvarką, finansinės veiklos kontrolę, veiklos priežiūrą, pertvarkymo, reorganizavimo, likvidavimo ir nuostatų keitimo tvarką.

2. Centras yra nestacionari socialinių paslaugų įstaiga.

3. Centras yra ribotos civilinės atsakomybės viešasis juridinis asmuo, turintis antspaudą ir sąskaitų banke, Lietuvos Respublikos teisės aktų nustatyta tvarka galintis turėti ir naudoti savo simboliką.

4. Centro veikla yra neterminuota.

5. Centras savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Lietuvos Respublikos sveikatos apsaugos ministro įsakymais, kitais teisės aktais ir šiais Nuostatais.

6. Centras yra savivaldybės biudžetinė įstaiga, įgyvendinanti savivaldybės funkcijas ir išlaikoma iš savivaldybės biudžeto asignavimų ir kitų teisėtai gaunamų lėšų, turinti paramos gavėjo statusą.

7. Centro savininkė yra Prienų rajono savivaldybė (toliau – Savivaldybė), kodas 111107225, Laisvės a. 12, LT-59126 Prienai.

8. Centro savininko teises ir pareigas įgyvendinanti institucija – Prienų rajono savivaldybės meras (toliau – Savivaldybės meras), išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui).

9. Centro savininko teises ir pareigas įgyvendinanti institucija:

9.1. tvirtina Centro nuostatus;

9.2. priima į pareigas ir atleidžia iš jų ar nušalina nuo pareigų Centro direktorių;

9.3. priima sprendimą dėl Centro buveinės pakeitimo;

9.4. priima sprendimą dėl Centro pertvarkymo, reorganizavimo ar likvidavimo;

9.5. priima sprendimą dėl Centro filialo steigimo ir jo veiklos nutraukimo;

9.6. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

9.7. tvirtina ir suderina Centro teikiamų paslaugų sąrašą ir kainas;

9.8. sprendžia kitus Lietuvos Respublikos biudžetinių įstaigų įstatyme, kituose įstatymuose ir šiuose Nuostatuose jos kompetencijai priskirtus klausimus.

10. Centro buveinė – Vytenio g. 2, LT-59140 Prienai, Prienų r. sav.

11. Centro oficialusis pavadinimas – Prienų rajono savivaldybės socialinių paslaugų centras. Centras įregistruotas Juridinių asmenų registre, kodas – 300886599.

12. Centro įsteigimo data – 2007 m. birželio 21 d.

II SKYRIUS

CENTRO RŪŠIS, TIKSLAS, UŽDAVINIAI IR FUNKCIJOS

13. Pagrindinė Centro veiklos rūšis pagal Ekonominės veiklos rūšių klasifikatorių (EVRK 2 red.) – nesusijusio su apgyvendinimu socialinio darbo veikla (88 skyrius).

14. Centro veiklos tikslas – teikti socialines paslaugas įvairioms asmenų grupėms, padėti jiems įveikti socialinę atskirtį, sudaryti sąlygas asmeniui (šeimai) ugdyti ir (ar) stiprinti gebėjimus ir galimybes savarankiškai spręsti savo socialines problemas, palaikyti socialinius ryšius su visuomene ir padėti didinti socialinę įtrauktį.

15. Centro uždaviniai:

15.1. įgyvendinti socialinių paslaugų teikimo programas ir projektus Savivaldybės teritorijoje;

15.2. įgalinti asmenis savarankiškai gyventi, integruotis šeimoje ir visuomenėje;

15.3. teikti kokybiškas socialines ir kitas su Centro pagrindine veikla susijusias paslaugas, atsižvelgiant į gyventojų poreikius ir Centro išteklius;

15.4. plėsti socialinių paslaugų tinklą bendruomenėje, socialines paslaugas artinti prie asmens gyvenamosios vietos.

16. Įgyvendindamas uždavinius Centras vykdo šias funkcijas:

16.1. organizuoja ir teikia prevencines socialines paslaugas;

16.2. organizuoja ir teikia bendrąsias socialines paslaugas;

16.3. organizuoja ir teikia specialiąsias socialines paslaugas;

16.4. organizuoja ir teikia socialinės globos paslaugas;

16.5. organizuoja ir teikia asmeninės pagalbos paslaugas;

16.6. teikia sveikatos priežiūros paslaugas pagal turimas sveikatos priežiūros licencijas;

16.7. aprūpina gyventojus techninės pagalbos priemonėmis;

16.8. teikia transporto paslaugas;

16.9. rengia ir įgyvendina socialinių paslaugų teikimo, socialinės integracijos, prevencijos ir kitus su vykdoma veikla susijusius projektus;

16.10. veiklai vykdyti pasitelkia savanorius, praktikantus;

16.11. organizuoja labdaros ir paramos akcijas;

16.12. dalyvauja rengiant bei svarstant socialines paslaugas reglamentuojančių valstybės, Savivaldybės institucijų teisės aktų projektus, teikia pasiūlymus dėl socialinių paslaugų infrastruktūros plėtojimo;

16.13. rengia Centro biudžeto projektą, valdo biudžeto asignavimus, naudoja biudžeto lėšas Centro veiklai organizuoti ir sąmatoje numatytoms priemonėms finansuoti;

16.14. vykdo kitas Lietuvos Respublikos įstatymais nustatytas bei Centro savininko pavestas funkcijas;

16.15. Centras gali vykdyti ir kitas Nuostatuose nenumatytas funkcijas, atitinkančias jo veiklos tikslą ir uždavinius.

III SKYRIUS

CENTRO TEISĖS

17. Centras, įgyvendindamas jam pavestus tikslus ir uždavinius, atlikdamas jam priskirtas funkcijas, turi teisę:

17.1. gauti iš valstybės ir savivaldybių institucijų ir įstaigų, kitų juridinių, fizinių asmenų informaciją ir pasiūlymus Centro kompetencijai priskirtais klausimais;

17.2. naudoti, valdyti perduotą patikėjimo teise turtą ir disponuoti juo teisės aktų bei šių nuostatų numatyta tvarka;

17.3. naudoti Centro lėšas šiuose nuostatuose numatytiems tikslams įgyvendinti;

17.4. teikti nemokamas ir mokamas socialines paslaugas teisės aktų nustatyta tvarka;

17.5. stoti į asociacijas ir dalyvauti jų veikloje;

17.6. turėti padalinius socialinėms paslaugoms teikti Savivaldybės teritorijoje;

17.7. organizuoti studentų ir moksleivių, studijuojančių pagal socialinio darbo programą, praktikos atlikimą Centre;

17.8. gauti paramą teisės aktų nustatyta tvarka;

17.9. pasitelkti kitų įstaigų (jų vadovų sutikimu) atstovus, specialistus ir sudaryti bendras komisijas (darbo grupes) Centro kompetencijai priskirtiems klausimams spręsti;

17.10. sudaryti sutartis ir prisiimti įsipareigojimus;

17.11. teikti pasiūlymus Savivaldybės tarybai dėl teikiamų socialinių paslaugų apimties ir kokybės gerinimo, socialinio darbo organizavimo, darbo apmokėjimo ir kt. klausimais.

18. Centras turi ir kitų Lietuvos Respublikos teisės aktuose numatytų teisių.

IV SKYRIUS

CENTRO VEIKLOS ORGANIZAVIMAS, VALDYMAS IR ATSAKOMYBĖ

19. Centro veikla organizuojama vadovaujantis Centro direktoriaus tvirtinamais ir Centro interneto svetainėje skelbiamais metiniais veiklos planais.

20. Centro veikla reguliuojama Centro direktoriaus tvirtinamomis Centro darbo tvarkos taisyklėmis, Centro skyrių nuostatais, darbuotojų pareigybių aprašymais.

21. Centrui vadovauja direktorius, kuris teisės aktų nustatyta tvarka į pareigas priimamas 5 metų kadencijai viešo konkurso būdu arba įstatymų nustatytais atvejais be konkurso.

22. Centro direktorius, atlikdamas jo pareigybės aprašyme numatytas funkcijas:

22.1. vadovauja Centro veiklai, organizuoja, planuoja ir kontroliuoja jo darbą, atsako už Centro veiklą, savo pareigų ir funkcijų vykdymą;

22.2. užtikrina, kad Centro veikloje būtų laikomasi įstatymų, kitų teisės aktų ir šių nuostatų;

22.3. analizuoja Centro veiklos ir valdymo išteklių būklę ir atsako už Centro veiklos rezultatus;

22.4. nustato Centro struktūrą ir pareigybių sąrašą, prieš tai raštu informavęs Savivaldybės merą;

22.5. nustato Centro darbuotojų darbo apmokėjimo sistemą, jeigu Centre nėra sudaryta kolektyvinė sutartis;

22.6. teisės aktų nustatyta tvarka priima ir atleidžia Centro darbuotojus, atlieka kitas personalo valdymo funkcijas;

22.7. užtikrina Centro darbuotojų profesinės kompetencijos tobulinimą;

22.8. užtikrina darbuotojų saugą ir sveikatą Lietuvos Respublikos teisės aktų nustatyta tvarka;

22.9. organizuoja Centro finansinę apskaitą pagal Lietuvos Respublikos finansinės apskaitos įstatymą;

22.10. svarsto ir priima sprendimus, susijusius su Centro lėšų (įskaitant lėšas, skirtas Centro darbuotojų darbo užmokesčiui), turto naudojimu ir disponavimu juo, užtikrina racionalų ir taupų lėšų ir turto naudojimą bei veiksmingos vidaus kontrolės sistemos sukūrimą, jos veikimą ir tobulinimą;

22.11. atstovauja Centro interesams visose institucijose bei įstaigose, sudaro sutartis, išduoda įgaliojimus, atidaro bankuose atsiskaitomąsias ir kitas sąskaitas;

22.12. teikia pasiūlymus svarstant bei sudarant strateginius Centro planus dėl naujų paslaugų teikimo;

22.13. užtikrina kokybišką socialinių paslaugų teikimą bei Centro veiklos viešinimą ir sklaidą;

22.14. atstovauja Centrui valstybės ir savivaldybių institucijose bei įstaigose, bendradarbiauja su kitais Lietuvos Respublikos ar užsienio fiziniais ir juridiniais asmenimis Centro veiklos srityje, teikia informaciją apie Centro veiklą, teikiamas paslaugas;

22.15. atsako už organizacinę, techninę ir finansinę Centro veiklą, materialinių vertybių apsaugą;

22.16. vykdo Savivaldybės mero pavedimus, neprieštaraujančius įstatymams, šiems nuostatams.

V SKYRIUS

CENTRO LĖŠOS, TURTAS IR JŲ NAUDOJIMO TVARKA

23. Centro turtą sudaro patikėjimo teise perduotas Savivaldybės turtas bei kitas pagal įstatymus įgytas turtas, kurį Centras valdo, naudoja bei disponuoja juo pagal įstatymus ir savininko sprendimus.

24. Centro lėšų šaltiniai:

24.1. valstybės ir savivaldybės biudžeto lėšos;

24.2. lėšos, gaunamos už teikiamas paslaugas;

24.3. Lietuvos ir užsienio fondų ir programų lėšos;

24.4. Europos Sąjungos struktūrinių fondų lėšos;

24.5. lėšos, gaunamos kaip parama;

24.6. kitos teisėtu būdu įgytos lėšos.

VI SKYRIUS

CENTRO VEIKLOS KONTROLĖ

25. Centro išorės finansinį, atitikties ir veiklos auditą atlieka Prienų rajono savivaldybės administracijos Centralizuotas vidaus audito skyrius bei Prienų rajono savivaldybės kontrolės ir audito tarnyba.

26. Centro valstybinį auditą atlieka Lietuvos Respublikos valstybės kontrolė.

27. Centro finansų kontrolė vykdoma Centro direktoriaus nustatyta tvarka.

28. Centro metinio veiklos plano įgyvendinimo kontrolę vykdo Centro direktorius.

VII SKYRIUS

BAIGIAMOSIOS NUOSTATOS

29. Centras turi interneto svetainę, atitinkančią teisės aktų nustatytus reikalavimus.

30. Informaciją apie savo veiklą Centras skelbia viešai Centro interneto svetainėje www.prienuspc.

31. Centras registruojamas teisės aktų nustatyta tvarka.

32. Centras pertvarkomas, reorganizuojamas ar likviduojamas Savivaldybės tarybos sprendimu Lietuvos Respublikos teisės aktų nustatyta tvarka.

33. Centro nuostatus, jų pakeitimus ir papildymus inicijuoja Savivaldybės meras ar Centro direktorius, Savivaldybės mero teikimu tvirtina Savivaldybės taryba.

34. Pakeistus Centro nuostatus pasirašo jo savininko teises ir pareigas įgyvendinančios institucijos vardu veikiantis asmuo arba jo savininko teises ir pareigas įgyvendinančios institucijos įgaliotas asmuo. Pakeitus Centro nuostatus, kartu su teisės aktų nustatytais dokumentais Juridinių asmenų registrui pateikiami pakeisti Centro nuostatai ir nurodomi jų pakeitimai.

______________________